તા.૨૩-૩-૨૦૧૭ ને ગુરૂવારના રોજ કડા રોડ ઉપર આવેલ દર્શન હોટલમાં સંકલન સમીતી અને ગઠબંધનના ૨૯ સભ્યોની મીટીંગનુ આયોજન કરાયુ હતુ. બપોરે ૪-૦૦ કલાકે મીટીંગ હતી. જેમાં સંકલનના સભ્યો અને ૨૮ સભ્યો હાજર થઈ ગયા હતા. પરંતુ વોર્ડ નં.૧ ના સભ્ય રશ્મીનબેન બારોટ નહી આવતા અનેક તર્કવિતર્કો શરૂ થયા હતા. સંકલન સમીતીના સભ્યો અને ગઠબંધનના સભ્યો વચ્ચે કેટલીક ચોખવટો બાદ પ્રમુખની પસંદગી માટે ગુપ્ત મતદાન શરૂ થયુ હતુ. પ્રમુખના ઉમેદવાર શકુન્તલાબેન પટેલ અને નૈનાબેન પટેલના નામનુ બેલેટ બનાવાયુ હતુ. વોર્ડ વાઈઝ હાજર ૨૮ સભ્યોએ બેલેટ ઉપર સીક્કો મારી મતપેટીમાં મત નાખ્યો હતો. મતદાન બાદ મતપેટી સીલ કરી મત પેટી સાચવવા આર.કે.સેઈફ લોકર્સનો સ્ટોગરૂમ તરીકે ઉપયોગ કરાયો હતો. મતદાન બાદ કેટલાક સભ્યોનો આગ્રહ હતો કે તુર્તજ મતગણતરી કરવામાં આવે. પરંતુ સંકલન સમીતીની આ ખાનગી ચુંટણી અને સત્તાવાર ચુંટણી વચ્ચે એક રાત્રીનો સમય હોઈ પરિણામ જાહેર થયા બાદ ગમે તે પરિબળો કામ કરી શકે તેમ હોઈ મત ગણતરી કરવા પ્રમુખની સત્તાવાર ચુંટણીના એક કલાક પહેલાનો સમય નક્કી કરવામાં આવ્યો. દર્શન હોટલમાં પ્રમુખની ચુંટણી બાદ બન્ને પ્રમુખના દાવેદારો જીતનો દાવો કરતા જોવા મળ્યા હતા.